
REZUMAT 


Având ca punct de pornire afirmaţia lui Vasile Herman, care prezenta creaţia lui Cornel 
Ţăranu ca o operă aflatăîn continuă reînnoire, studiul de faţă urmăreste, pe aceeiaşi 
coordonată, aspecte ale lucrărilor scrise (ori rescrise) în perioada anilor 1980-1994. Acestea se 
desfăşoară în spaţiul tuturor genurilor muzicale, inclusiv al muzicii de film. Creaţia acestui 
deceniu se caracterizează prin unitate stilistică şi o foarte mare economie a mijloacelor de 
abordare a materialului muzical, de altfel, el însuşi destul de restrâns. Principala tehnică de 
melodică, timbrală, armonică, etc. Prezenţa aceloraşi elemente generatoare în mai multe 
lucrări cu caracter diferit (aspect valabil atât pentru muzica de cameră, cât şi pentru cea 
simfonică, concertantă, vocal-instrumentală sau corală), determină o comuniune spirituală a 
acestor piese şi nu este altceva decât o dovadă în plus a deplinei maturizări componistice a 
autorului. 

Cuvinte-cheie: Cornel Ţăranu, muzica românească contemporană, tehnici variaţionale, 
elaborare melodică, ritmică, structură formală determinată de materialul muzical sau de 
textul poetic. 


Muzica lui Cornel Ţăranu este un prilej de continuă fascinaţie a unei ordini 
spirituale lăuntrice dictate de ritmuri de viață fundamentale, similare, şi populate 
de un număr restrâns de personaje cu fizionomii şi caractere asemănătoare, trăind 

și murind după aceleași legi. Pătrunderea în această lume se poate face cu adevărat 
numai alegând calea înţelegerii sale ludice, căci creaţia este și un joc ascuns, de 
mare profunzime, lipsit de prejudecăţi, neînţelegeri sau ispite efemere. Ni se 
dezvăluie, astfel, magia unei frumuseți nobile și secrete, care ni se oferă cu 
generozitate și cu o nestăvilită forță a inspiraţiei. 

Plăcerea scrisului, curiozitatea făţişă în fața unui necunoscut ce se cere 
explorat, dorința competiţiei cu sinele — toate acestea sunt doar câteva motivații ale 
impulsului creator, nicicând suficient de puternic dacă ar fi lipsit de nostalgia 
jocului privit ca o punte dinspre ştiinţă către artă. Condiţia creaţiei este şi aceea de 
a vedea lumea și obiectele ce o alcătuiesc într-o continuă schimbare, dar nu de 
esenţă, ci de nuanţă. Aceasta asigură unitatea şi varietatea unei opere de viață 
valabile în timp. Un mare creator nu va reuşi niciodată să-și epuizeze propriile 
resurse; cu cât el își va lărgi spaţiul interior de explorare, cu atât acesta va deveni 
mai bogat. Cu cât vor fi mai multe mijloacele de lucru, cu atât mai mari vor fi 
şansele lor de regenerare și de proliferare. 

În această ordine de idei, creaţia compozitorului Cornel Ţăranu este 
comparabilă cu cea a altor compozitori europeni constructiviști, cum ar fi Pierre 
Boulez sau György Ligeti, preocupaţi și ei de păstrarea unor trasee stricte, dar în 
cadrul cărora sălăşuiește o libertate nemărginită. Obsesia variaţiei, la toate 
nivelurile limbajului muzical, este o coordonată specifică a lucrărilor acestor 
compozitori. Ca trăsătură imanentă a lumii materiale şi spirituale!, variaţia devine 
izvor al contrastului. Mânuirea cu pricepere a acestor două elemente, alături de o 
serie de alte calități necesare unui creator, este o condiție indispensabilă pentru 
apariția unor opusuri autentice și viabile. Dospită sub o zodie norocoasă, creaţia lui 
Cornel Ţăranu prezintă toate aceste trăsături, dublate de distincția personală şi de 
foarte fireasca încadrare în peisajul stilistic al generaţiei de aur a muzicii românești 
contemporane. 

În studiul Cornel Țăranu — Medaillon, publicat în revista „Muzica” nr. 2 din 
1981, Vasile Herman propunea, alături de observaţii legate de activitatea didactică, 
dirijorală și muzicologică a lui Cornel Ţăranu, o foarte exactă periodizare a creației 
acestuia, bazată pe aspecte de ordin stilistic (debutul prin apartenenţa la tradiția 
Enescu-Toduţă, cu un limbaj modal care va deveni, cu timpul, din ce în ce mai 
cromatic, penetraţia, pe fondul unui lirism ce transpare în permanență, a unor 
elemente de serialism sever şi, mai târziu, eliberarea din ce în ce a scriiturii, către 
un aleatorism controlat). Lucrările exemplificate în studiul respectiv relevă toate 
aceste caracteristici şi dovedesc, cu prisosință, ceea ce Vasile Herman observa 
printr-o frază-cheie: „Tout son oevre est mis sous le signe d'une continuelle renovation” 2 
Această afirmaţie poate deveni punctul de pornire al studiului de față, care va 


1 Sigismund Toduţă, Formele muzicale ale Barocului în opera lui Johann Sebastian Bach, vol. III, Editura 
Muzicală, Bucureşti, 1978, p. 11. 
2 Vasile Herman, Cornel Țăranu — Medaillon, revista „Muzica”, Bucureşti, 1981/2, p. 48. 

urmări, pe coordonatele continuei reînnoiri, aspecte ale lucrărilor scrise (ori 
rescrise) în perioada anilor 1980-1994. Acestea se desfășoară în spațiul tuturor 
genurilor muzicale, inclusiv al muzicii de film, care îl înfățișează pe Cornel Ţăranu 
ca un compozitor al contrastelor, paleta sa expresivă pendulând între angoasă în 
Întunecare (1986, regia Alexandru Tatos) şi aparentă seninătate în La sudul sufletului 
meu (1988, regia Frieder Schuler). 

Toate aceste piese se caracterizează prin unitate stilistică și o foarte mare 
economie a mijloacelor de abordare a materialului muzical, de altfel, el însuși 
destul de restrâns. Principala tehnică de lucru este travaliul pe baza variaţiei, care 
generează largi posibilități de elaborare ritmică, melodică, timbrală, armonică etc. 
Prezenţa acelorași elemente generatoare în mai multe lucrări cu caracter diferit 
(aspect valabil atât pentru muzica de cameră, cât și pentru cea simfonică, 
concertantă, vocal-instrumentală sau corală), determină o comuniune spirituală a 
acestor piese şi nu este altceva decât o dovadă în plus a deplinei maturizări 
componistice a autorului. 

De la Prolegomene pentru cvartet de coarde și pian (1981), care nu numai că 
esenţializează unele motive enesciene, ci şi anunţă un domeniu tematic specific de 
creaţie, și până la Traiectorii pentru şapte instrumente (1994), care reprezintă o 
lucrare de sinteză (poate chiar de încheiere a unui capitol!), muzica de cameră 
semnată de Cornel Ţăranu se înscrie pe trei coordonate. Acestea însumează lucrări 
cu caracteristici comune sau apropiate, denotând obsesiile compozitorului pentru 
restructurarea și reformularea unui material preexistent. Primul traseu îi este 
deschis oboiului, clarinetului şi saxofonului (Sonata pentru oboi şi pian, Improvizația 
pentru oboi solo, Trei piese pentru clarinet solo, Sonata rubato pentru oboi sau clarinet 
solo, Sonata pentru clarinet şi percuție, Sempre ostinato pentru saxofon, clarinet sau oboi şi 
Sempre ostinato II, în care solistului i se adaugă un acompaniament de pian, 
percuție și cvintet de coarde). Cea de-a doua directie însumează câteva sonate solo 
pentru instrumente cu coarde și arcuș (violă, violoncel şi contrabas), iar a treia 
cuprinde lucrări oarecum singulare, dar nelipsite de unele trimiteri la opusuri 
anterioare: Ofrande III pentru 4 flaute, pian şi percuție ad libitum, Mozaicuri pentru 
saxofon sau clarinet, cvartet de coarde, pian şi percuție, Traiectorii pentru 7 
instrumente. 

Prima categorie de lucrări este generată de Sonata pentru oboi și pian, scrisă 
iniţial între anii 1961-1963, dar finalizată în anii 80. Partea a Il-a a sonatei, 
Improvizația, cu caracter solistic, s-a constituit ulterior ca piesă de sine stătătoare, 
care, în pofida aspectului improvizatoric (în sensul combinațiilor libere de formule 
extrase din materialul tematic, unele chiar așezate în casete), are o formă 
structurată cu mare precizie. Scriitura ritmică quasi-liberă din partea a I-a a 
sonatei amintite va deveni, de altfel, o caracteristică de stil foarte personală a 
autorului, ea fiind aproape de nelipsit în lucrările semnate ulterior. Este poate o 
returnare, o reaplecare a lui Cornel Ţăranu spre vechiul său lirism, părăsit 

temporar la finele anilor 60?! Nu ar fi exclus, deoarece cazul nu este singular, 
istoria muzicii cunoscând o serie de alte exemple asemănătoare. Ar fi vorba, în 
fapt, de răbufniri atavice ale unor elemente în continuă germinaţie, care își fac 
apariția, în mod inevitabil, în anumite momente semnificative, de răscruce, 
dovedindu-și astfel incontestabila valoare de model cu caracteristici generatoare. 

Aceeași Improvizație este prezentă, parțial, în partea a II-a a celor Trei piese 
pentru clarinet solo (1982) şi integral, cu adăugarea unei code, în Sonata rubato pentru 
oboi sau clarinet solo (1986), ideea posibilităţii de interpretare la diferite instrumente 
fiind binevenită. 

Cercul variațional mai continuă cu Sonata pentru clarinet şi percuție (1985), 
în care părţile a Il-a şi a III-a sunt transcripţii ale primelor două dintre cele Trei piese 
pentru clarinet solo. Efectele de culoare devin astfel mai bogate prin susţinerea de 
către percuție, printr-un fin halou timbral, a bocetului din partea mediană sau, prin 
elemente de contrapunct, a ostinatoului final. 

În cazul pieselor Sempre ostinato (1986) şi Sempre ostinato II (1986-1988) 
apare fenomenul transformării unei lucrări solo într-una pentru un ansamblu de 
tip concertant. Este vorba de o sonată care necesită din partea interpretului un act 
de mare inteligenţă și virtuozitate. Mijloacele de elaborare, preponderent de tip 
repetitiv, sunt foarte bogate, compozitorul realizând prin continua variaţie a unei 
celule de bază (transpoziție, recurenţă, inversare, inversarea recurenței, variaţie 
ritmică sau melodică etc.) o spaţializare de tip geometric a acestui material. De 
altfel, înrudirea prin structură a celor două teme principale este evidentă. Foarte 
interesante sunt secvențele în care, alternarea a două celule se realizează prin 
fenomenul dublei variaţii, bazate pe permutare și, respectiv, pe tehnica adăugării 
de sunete. 

Cele trei sonate solo pentru instrumente cu coarde (1988-1992) prezintă 
strânse înrudiri cu piesele prezentate anterior, dovedind încă o dată preferințele 
compozitorului pentru variaţie. Scrise fără măsuri, dar cu valori ritmice bine 
determinate, aceste sonate reprezintă şi un exemplu de elaborare unui material în 
funcţie de posibilităţile tehnice ale instrumentului respectiv. 

Ofrande III pentru 4 flaute și percuție ad libitum (1988) constituie o nouă 
faţetă a lucrărilor Ofrande I şi Ofrande II, ambele scrise în 1978. Piesa conţine o 
adevărată revărsare de lirism generat de fireasca înclinaţie a autorului spre zonele 
spirituale ale eternei transhumanţe și denotă continua preocupare pentru 
exprimarea acestei afinități cu cea mai mare sinceritate prin „îmbogățirea unor 
elemente delimbaj contemporan pe matca sensibilităţii specifice muzicii noastre” 2 
Sonoritatea flautelor, evocând instrumentul lui Pan, se înșurubează într-o polifonie 
bogată, care, dacă este intersectată cu mobilele de percuție, dobândeşte, pe lângă 


1 Vasile Herman vorbește despre lirismul sever al perioadei de creaţie care începe în 1966. Op.cit., p. 44. 
2 Cornel Țăranu, Interviu, revista „Tribuna”, Cluj-Napoca, 1966/47, p. 5. 

fundalul de improvizații libere pe un material minim dat, elemente de contrast în 
construcție. (lată, din nou, mai multe ipostaze ale uneia și aceleiași piese!) 

Lucrarea Traiectorii pentru șapte instrumente (1994) este alcătuită din 5 
părți care se cântă fără întrerupere, putând fi considerată o sinteză a preocupărilor 
componistice ale autorului în domeniul muzicii de cameră. Ansamblul are o 
componenţă mai neobișnuită și oarecum dificilă din punctul de vedere al 
echilibrărilor dinamice (flaut, clarinet, trombon, percuție, pian, vioară şi violoncel), 
problemă care este însă rezolvată cu (cel puţin o aparentă) ușurință. Lucrarea se 
detaşează mai ales prin expresivitatea timbrală aflată într-o armonie constantă cu 
materialul tematic, care poartă, fără îndoială, amprentele stilistice specifice ale 
compozitorului. Limbajul modal intens cromatizat, aparenta libertate ritmică, 
esenţializarea temelor, arcuirea agogică de mare elasticitate, elaborarea gradată a 
tensiunilor etc. — toate acestea sunt o serie de elemente deja bine ancorate în 
muzica semnată de Cornel Ţăranu. Ele apar însă de fiecare dată într-un alt context, 
în care noile combinaţii sunt cu totul originale. Se remarcă în această lucrare o 
foarte mare concentrare a mijloacelor de lucru și, implicit, a expresiei muzicale, 
deosebit de contrastante. Astfel, incisivitatea primei părți se opune cantilenei 
doinite a flautului din partea a II-a; secţiunea a IV-a, care este o sinteză şi conţine 
culminaţia principală, este urmată de finalul surprinzător de sensibil, realizat prin 
improvizații de mare finețe pe efecte timbrale speciale. 

Am lăsat, nu întâmplător, la urmă, o lucrare camerală care se înrudeşte, 
prin caracterul de virtuozitate și prin amploare, cu genul concertant: Mozaicuri 
pentru saxofon (sau clarinet), cvartet de coarde, pian și percuție (1992). În toate cele 
patru părţi, accentul se situează pe instrumentul solist, ansamblului revenindu-i 
doar un discret acompaniament constând din pedale și ritmizări de acorduri. 
Principala preocupare a compozitorului se îndreaptă spre discursul saxofonului, 
care, prin structurarea intervalică severă, dar într-o manieră variațională liberă, 
dobândeşte un pronunţat aspect cubist. Lucrarea pare a fi un ecou al concertului de 
mare amploare pentru saxofon şi orchestră (cu aspect de simfonie concertantă), 
scris în 1990 şi intitulat Miroirs. Desigur, în acest caz, partea ansamblului este mult 
mai importantă, oglindind în permanenţă, prin structurarea și culoarea 
materialului utilizat, discursul și rolul instrumentului solist. Concertul debutează 
cu un acord de referință, construit din două agregate asemănătoare (solt-la-re-mi şi 
fa-fat-dot-ret), acest tipar de organizare având un rol catalizator în dramaturgia 
lucrării. 

Creaţia simfonică a compozitorului Cornel Ţăranu, remarcată de către 
Vasile Herman în studiul deja amintit (Simfonia brevis/1962, Simfonia a Il-a, 
Aulodica/1976), are ca trăsătură principală tendința de îmbinare a suflului simfonic 
cu spiritul expresiv al doinei, cu care compozitorul comunică spiritual pe căi 
discrete, dar trainice. Simfoniile scrise după 1980, păstrând forma de sonată ce 
îmbrățișează de fiecare dată acest gen, se nasc după ce autorul cucerise o nouă 

dimensiune în plan stilistic: „l'orchestre acquiert des puissances expressives 
nouvelles grace à une ecriture plus libre, non exempte des signes de ce que l'on 
pourrait appeler une musique aleatoire controlée” 1. 

Simfonia a II-a, Semne (1984), prezintă un atribut caracteristic muzicii lui 
Cornel Ţăranu: utilizarea temelor scurte, dar esențiale. Lucrarea are la bază două 
blocuri tematice contrastante, din care primul cu rol dominant atât în elaborarea 
tratării, cât şi ca microrefren, fapt mai puțin vizibil, dar prezent atât în repriză, cât 
şi în coda. Tema întâi, unitară, prezintă expresia semnalului şi conţine obișnuita 
incisivitate specifică sonatei tradiţionale. Din acest material derivă puntea. Ambele 
incizii sunt urmate de câte o dezvoltare prin pedale cu efecte timbrale deosebite, 
blocuri acordice orchestrate pe familii de instrumente sau momente repetitive care 
conduc spre o culminaţie. Tema secundă se împarte în trei sectoare și pare a sugera 
bocetul. La rândul ei, ea este urmată imediat de o scurtă elaborare cu imitații, 
oglinzi şi mixturi, în care se inserează pe neobservate un prim microrefren (din 
tema 1). 

Tratarea se bazează pe materialul temei principale, caracterul contrastant 
al celor patru etape ce o alcătuiesc excluzând necesitatea apelului la un alt material. 
Acest moment reprezintă unul dintre exemplele cele mai reușite care 
demonstrează virtuozitatea tehnicii componistice a lui Cornel Ţăranu, bazată în 
special pe variaţie. Debutând cu un sector de ostinato, tratarea se va continua în 
cea de-a doua etapă a sa cu o melodie cu suflu amplu, condusă de instrumentele cu 
coarde, extrem de binevenită după un material tematic de dimensiuni reduse, care, 
cu atât mai mult, se aflase atâta timp într-o continuă fărâmițare. Acest melos 
sfâșietor, care amintește de unele teme enesciene, este contrapunctat la alămuri cu 
material din punte (un nou microrefren!) și la lemne cu fragmente din el însuși, 
care se conturează prin tehnica adăugării de sunete și de instrumente. În acest fel 
apare o continuă acumulare, care conduce spre etapa a lll-a, punctualistă și 
oarecum ermetică. Un ultim sector cu caracter improvizatoric (materialul din 
punte) leagă tratarea de repriză, care debutează cu tema secundă. Inversarea 
reprizei este un fenomen firesc, fiind o consecință directă a travaliului componistic 
bazat în tratare pe tema primă. 

Ultimul sector al formei de sonată nu este lipsit de surprize, cum ar fi 
continua prezență a microrefrenelor sau fenomenul contrapunctului dublu în 
orchestrație, coloritul timbral căpătând astfel o nouă dimensiune. (În expoziţie, bl 
apărea la coarde, iar b2 la lemne; în repriză, grupurile de instrumente își schimbă 
rolurile). Chiar mai surprinzătoare este transformarea expresiei temei prime, a 
cărei apariţie se face pe nesimţite, pentru ca imediat materialul tematic să fie 
prezentat în agregate acordice obsedante, care realizează o ultimă culminaţie. Coda 


1 Vasile Herman, Cornel Țăranu — Medaillon, revista „Muzica”, București, 1981/2, p. 45. 

evocă lirica enesciană din tratare, dar într-o conturare fragmentată şi de tip 
improvizatoric, pe lungi pedale incerte, alunecate. 

Cea de-a IV-a simfonie, Ritornele (1987), reprezintă un corolar în creația 
compozitorului, care porneşte „[...] în căutarea unei sinteze care pluteşte în aer [...] 
şi este [...] nu în ultimul rând, [...] ritornelul unei prietenii [...]”!Această lucrare îi 
este dedicată regretatului Mihai Moldovan, a cărui creaţie caracterizată prin 
structuri și texturi muzicale specifice este evocată în paginile partiturii. Scrisă tot 
într-o formă de sonată, Simfonia a IV-a prezintă unele similitudini cu cea 
precedentă: teme scurte, apariția unei cantilene largi în tratare, tendința unei ordini 
neobișnuite în repriză — b1, b3, b2 — (ultimele două sectoare prezentând înrudiri), 
orchestraţia bogat colorată, uneori chiar cu sonorități apropiate muzicii electronice, 
cum ar fi cele ale blocurilor timbrale în crescendo-decrescendo sau cele de o stranie 
senzaţie de pustietate, realizate prin pedala acută a coardelor, combinată cu 
obsesivele improvizații pe intervalul de cvartă mărită. Mai pregnant decât în 
Simfonia a III-a, se manifestă aici tendinţa utilizării unui ritornel, fapt care nu numai 
că dă titlul lucrării, ci oferă formei de sonată și valenţe de rondo. 

Cele două teme de bază au profiluri intervalice distincte, ceea ce în 
contextul tempoului, al orchestraţiei și al manierelor diferite de atac, le conferă 
personalități aparte. Acest material este elaborat și prin metode care ne amintesc 
tehnica de compoziţie a lui Mihai Moldovan (permutări, texturi, structuri armonice 
specifice). Remarcăm aici, din nou, bogăţia variaţiei, aproape inepuizabilă, cu 
alegerea temelor făcută în funcţie de capacitatea lor de a suporta un amplu travaliu 
variațional. Acesta se manifestă și la nivelul articulaţiilor mai mari, ca de exemplu 
în prima etapă din tratare, unde linia de largă respiraţie a cordarilor este repetată 
variațional în interacţiune cu texturile suflătorilor, realizate pe baza aceluiași 
material. Ritornelul, care este de fapt secțiunea bl din tema secundă, are un rol 
structural bine determinat. El se situează în momentele-cheie ale formei de sonată, 
marcând apariţia temei a doua, a tratării, a reprizei (aici, realizând climaxul) și a 
codei. 

Lucrările surprinse în succintele anlize de mai sus reprezintă opusuri de 
mare expresivitate, în care compozitorul a cucerit armonia între sine și lumea sa 
exterioară printr-o aventură estetică provocată de dorința realizării acordului 
dintre inteligență, voinţă, intuiţie, imaginaţie şi sensibilitate. Însă pentru ca 
universul acestui acord să-și sporească complexitatea, se cere ca el să fie mereu 
nimicit şi reconstruit în forme cât mai variate, dar unitare. 

Astfel, un alt gen care ocupă un loc important în creaţia lui Cornel Țăranu 
îl constituie cel vocal-instrumental. În acest cadru, vocile soliste sunt acompaniate 
de diferite ansambluri, de la trio-ul de coarde cu pian și clarinet (Cântece întrerupte), 


1 Cornel Ţăranu, coperta discului Electrecord ST-ECE 03980, 1988. 

până la orchestra de cameră (Memento). Se manifestă aici, se pare, preferința aparte 
a autorului pentru un instrument atât de direct și, pe de altă parte, desigur, 
sensibil, cum este vocea umană, care poate fi mânuită sub toate complexele sale 
aspecte tehnice și expresive. Acestea sunt reliefate în mare parte prin echilibrul 
orchestraţiei și prin alegerea timbrurilor instrumentale cele mai potrivite 
atmosferei dictate de text. Desigur, şi în domeniul genului vocal-instrumental 
există anumite precedente, prin seria de lieduri pentru voce și pian semnate în 
perioada dinaintea anilor “80. Probabil compozitorul a simţit nevoia să se exprime 
şi cu ajutorul unui aparat mai colorat și mai variat timbral decât pianul, apelând în 
cele din urmă și la alte instrumente (și beneficiind de colaborarea atât de 
importantă a ansamblului cameral pe care îl conduce -Ars Nova - un adevarat 
laborator de experimentare, cu ajutorul căruia s-au făcut ascultate atâtea 
capodopere!). O serie de lucrări vocal-simfonice mai vechi, de mare respirație 
(Cântare unui ev aprins, Stejarul lui Horea, Cortegiu, Supplex ll, Cantus Transylvaniae) 
influenţează, de asemenea, într-un mod relevant, arcuirea largă şi bogată a celor 8 
cantate de cameră scrise după 1980: Cântece fără dragoste (1980), Cântece nomade 
(1982), Orfeu (1985), Cântece fără răspuns (1986-1988), Hommage à Paul Celan (1989), 
Memento (1989), Dedicatii (1991), Cântece întrerupte (1993). 

Lirica abordată a fost şi rămâne în continuare de natură expresionistă. 
Dacă până acum preferințele compozitorului s-au îndreptat mai ales spre autori de 
mare tradiție, cum ar fi Lucian Blaga, Nicolae Labiş, Camil Petrescu, Ady Endre 
ş.a., cantatele de cameră au ca punct de plecare texte ale unor poeţi de mare 
modernitate (Nichita Stănescu, Cezar Baltag, Paul Celan). Poeziile abordate se 
caracterizează printr-o muzicalitate aparte, relevată și prin maniera de 
înveșmântare ritmico-melodică pe care Cornel Ţăranu o propune; de altfel, uneori 
declamaţia devine atât de necesară, încât aproape în fiecare cantată se impune 
transformarea vocalizei în recitare, sau apariția unui orator specializat, care își 
realizează știma aproape cântând (Cântece fără dragoste, Cântece nomade, Cântece fără 
răspuns, Dedicaţii). 

Alegerea poemelor este dictată, desigur, de afinitatea compozitorului față 
de anumite teme, cum ar fi jocul, dragostea sau moartea - privite ca mituri 
fundamentale, de care apropierea se face pe calea rituală a artei. Cornel Ţăranu şi-a 
mărturisit, nu de puţine ori, cu ocazia unor prime audiții ale cantatelor sale, 
solidaritatea spirituală cu poemele pe care le-a ales ([...] nici eu nu sunt altceva decât 
aceste cântece [...] Sufletul nostru se identifică cu magia, poezia, se apropie de natură, de 
misterele vieţii, ale dragostei şiale morții.!- Cântece nomade) sau cu semnatarii textelor 
respective ( [...] această lucrare a fost scrisă de către Nichita prin intermediul nostru [...]? 
— Cântece fără răspuns). 


1 Cornel Țăranu, la prima audiție a cantatei Cântece nomade, martie 1983. 
2 Cornel 'Țăranu, la prima audiție a cantatei Cântece fără răspuns, martie 1988. 

Prin unitatea limbajului utilizat, cele opt cantate par născute din același ou 
al Ledei. Formularea ritmico-melodică a discursului, aspectele armoniei și ale 
polifoniei, tipurile de conturare a formei — toate acestea relevă, pe de o parte, 
constanta preocupare a compozitorului pentru economia materialului, iar pe de 
altă parte, solida și originala sa tehnică de compoziţie. Urmărind anumite 
constante legate de materialul melodic, ar fi de semnalat unele celule devenite, prin 
frecventa lor utilizare, adevărate arhetipuri. Acestea au rol generator și își pun 
amprenta puternic pe tehnicile de compoziţie utilizate. Exemplele următoare 
propun observarea travaliului variațional care pornește de la turnurile de secunde 
(a căror aglomerare determină, în mod inevitabil, apariţia clusterului) sau de terțe 
(acest interval devenind pilon în constructia melodică). Variația continuă se 
realizează printr-o multitudine de procedee: adăugări de sunete, modificări 
ritmice, inversări, recurenţe, transpoziţii, schimbarea contextului armonic sau 
polifonic etc. Combinarea acestora generează o gamă largă de posibilități de 
elaborare a discursului, care ar putea fi totuși încadrat în două tipuri melodice 
principale: tipul repetitiv-static (realizat prin continua repetiţie variată, în cadrul 
unui ambitus restrâns) și tipul acumulativ-dinamic (formulat prin expansiunea 
ambitusului).! Acest tip de dezvoltare nu exclude aluzii la unele intonaţii de bocet 
sau de doină, genuri vocale folclorice bazate pe improvizaţia continuă pe anumite 
formule ritmico-melodice specifice. 

În unele dintre cantate surprindem o mare unitate tematică (Cântece nomade 
- construit pe un micromod simetric inspirat de un număr de telefon, conform 
spuselor Maestrului!, Memento — bazat pe două teme principale care se întretaie și 
se completează reciproc în partea finală, Orfeu — în care tema primă domină, ca o 
passacaglia stilizată). În alte cazuri, materialul este mai divers, cu înrudiri mai 
vagi, dar legat printr-un ritornel (Cântece fără răspuns — 5 lieduri pentru bariton, 
acompaniate de pian, percuție și cvartet de coarde, legate prin intervenţii ale 
clarinetului). 

Armonia cantatelor izvorăşte din materialul melodic (unde micromodurile 
cromatice sunt preferate), Cornel Ţăranu urmând și prin aceasta marea tradiţie 
enesciană. Din acumulările de sunete ale modurilor rezultă foarte des clustere 
folosite ca pedale (statice ori mobile) sau ca reliefare a accentelor tonice ale 
cuvintelor. Agregatele acordice au și un important rol structural, relevat mai ales în 
Cântece fără răspuns, în care refrenul situat între lieduri nu este altceva decât o 
invenţiune a clarinetului pe 6 acorduri înrudite (fiecare dintre ele conţinând un 


1 Aceste formulări melodice se datorează în mare parte sensului textului literar. În primul caz este vorba 
mai ales de texte de tip ritual, care evocă drama morții (Cântece nomade/Oleandru - povestea unui țigan 
obsedat de umbra sa; Memento — imaginea mamei poetului, deportată și dispărută in Est). Al doilea tip 
melodic este determinat, alături de caracterul tensionat al versului, și de necesitatea dramaturgiei 
formale a pieselor, care solicită apariția unor culminaţii. 

tricord). Mișcările armonice generează şi acumulările de tensiune, în concordanță 
cu suflul articulației formale. 

În ceea ce priveşte ritmica utilizată, surprindem continua corelare a 
elementelor de giusto-silabic cu cele de parlando-rubato. Aceasta se realizează 
aproape în permanenţă prin scriitura quasi-liberă, dar măsurată. De aici rezultă o 
mare bogăţie a raporturilor ritmice. Obiectivitatea combinațiilor de valori, generată 
de ordinea prozodiei, se îmbină cu subiectivitatea compozitorului, care găsește 
necesară linia elastică, mișcarea instabilă, aparent dezechilibrată şi fragilă. Notaţia 
originală a partiturii face ca interpretarea să dea senzaţia unei permanente 
instabilități agogice. Gramatica ritmului este un exemplu de mare rafinament 
componistic şi o consecință a preocupărilor compozitorilor români contemporani 
pentru realizarea unor limbaje care să sintetizeze elemente făcând parte din 
sisteme ritmice diferite. Conturarea ritmică pe care compozitorul Cornel Țăranu o 
angajează în cantatele sale este similară celei din creația muzicală folclorică, unde 
se remarcă prezența unui nucleu intonațional elementar în condiții de intensă prefacere 
cantitativă a elementului ritmic.! Desigur, inspirația nu este legată în exclusivitate de 
repertoriul folcloric românesc, ci de și de cel universal. Un exemplu elocvent în 
acest sens ar fi cel din partea finală a lucrării Cântece nomade/Tarot, unde apare un 
mare moment de giusto desfășurat pe două ritmuri indiene (Iheka şi Chitra), 
evocând fenomenul meditativ-ludic al improvizațiilor ritmice care se practică și azi 
în Nepal. Acestea sunt bazate pe modele ritmice (tala) descrise de către Bharata în 
secolul alIV-lea. (Unele matrice asemănătoare au fost semnalate și de către 
muzicologul Al-Kindi în muzica arabă a secolului al IX-lea.2) 

Cele opt cantate îmbracă în special tiparele strofice, datorită structurii 
poeziilor utilizate. Nu lipsesc însă aluziile la rondo (Cântece nomade/De-a râsul, 
Oleandru, Cântece fără răspuns), variaţiuni (Cântece nomade/Remember) sau chiar la 
sonată (Memento). 

Determinând macroarticulaţia muzicală, structura textului e suverană și în 
poemele corale Horea (1985) şi Testament (1988), ambele constituind mari succese 
ale compozitorului Cornel Ţăranu în domeniul genului coral. Astfel, versurile din 
Horea, semnate de către Nichita Stănescu, desfășurate după principiul refrenului și 
al variaţiei, favorizează organizarea ca atare a construcției muzicale. Lucrarea este 
scrisă într-un limbaj intens cromatizat şi preponderent omofon (cu scurte momente 
polifonice în care vocile se individualizează). Caracteristice sunt aici frazele pornite 
în unissono şi conduse spre concluzii de agregate acordice (de cele mai multe ori 
de tip cluster). Aceasta creează un permanent contrast, iar prin continuele reluări 
variate şi acumulări ale materialului, se conturează o foarte reușită gradaţie. 


1 Gheorghe Firca, Asupra unui principiu de variație specific creației contemporane româneşti, în „Studii de 
muzicologie”, Editura Muzicală, București, 1970, vol. VI, p. 9. 
2 Darvas Gábor, A totemzenetăl a hegediiversenyig, Zenemiikiad6 Budapest, 1977. 

Testament pentru voci egale (sau cor mixt) şi contralto solo se distinge 
printr-o scriitură de mare frumuseţe, care utilizează vechile tehnici de ison, 
antifonie și heterofonie. Pe fundalul luminos şi diatonic al corului, care, sugerând 
atmosfera monahală, intonează un polichronion de inspiraţie bizantină, se grefează 
recitativul infracromatic al solistei, în care prozodia textului literar! determină 
articularea formei. 

Revenind la afirmaţia lui Vasile Herman, referitoare la continua reînnoire ca 
o caracteristică de bază a creaţiei lui Cornel Țăranu, putem concluziona faptul că 
aceasta se manifestă întotdeauna după epuizarea unui câmp foarte întins de 
posibilitați de expresie, generate de doar câteva idei de bază. Acest lucru 
determină în mare parte unitatea de gândire şi limbaj a compozitorului şi produce 
un vast spațiu în care lucrările sale se ancorează, extrăgându-și propriile elemente 
de construcţie. Desigur, când posibilităţile de elaborare sunt mari (semn al unei 
imaginaţii bogate și al unei bune cunoașteri a tehnicilor de lucru), apare tendința 
de utilizare a materialului în mai multe lucrări, alunecându-se astfel spre pericolul 
monotoniei. Conștient de aceasta, compozitorul recurge la soluţii de creaţie încă 
neabordate, în acest fel făcându-și apariţia și precedentele unei noi perioade 
stilistice. 

Aflată la un final de capitol, activitatea creatoare a lui Cornel Țăranu își 
caută o nouă ordine prin care să-și justifice propria existenţă. În acest context, deşi 
spiritul îi este prioritar sentimentului, experiența nu depăşeşte nicidecum 
imaginaţia, care este întotdeauna stindardul unui progres. lar pentru că progresul 
necesită şi cunoaştere, compozitorul rămâne un veşnic căutător, explorator al 
propriei lumi și-a altora, cu o predilecție spre cercetare și experimentare, și apoi, 
exprimare a unor fenomene ce reflectă trăiri profunde, generate de către aventura 
cunoașterii însăși, populată de monadele care nu încetează să ademenească: wirst 
das Leben besser kennen, / wenn du uns verstehen lernst.2 

